Մեծ Մորավական տերություն

Մեծ Մորավական տերություն, Մեծ Մորավական իշխանություն, արևմտյան սլավոնների վաղ ֆեոդալական պետություն 9-րդ-10-րդ դարերում։ Կազմավորվել է Մորավա գետի հովտում և իր բարգավաճ շրջանում ընդգրկել Մորավիայի, Սլովակիայի, Չեխիայի, Լուժիցի, Պանոնիայի տարածքները և որոշ սլավոնական հողեր։

Մայրաքաղաքն էր Վելեգրադը։

Պատմություն 
Հնագիտական պեղումները վկայում են այդ տարածքում բարձր զարգացած հողագործության, արհեստների, Բյուզանդիայի և Կիևյան Ռուսիայի հետ առևտրի, ամրոցներում և ազնվականների նստավայրերում տնտեսական և քաղաքական աշխույժ կյանքի մասին։ Պատմականորեն հայտնի առաջին իշխան Մոյմիր I-ի օրոք (830-846) տարածվել է քրիստոնեությունը։ 

Տերությունն ավելի է ամրապնդվել Ռոստիսլավի օրոք (846-870), որը ակտիվորեն պայքարել է գերմանական ագրեսիայի դեմ, դաշինք կնքել Բյուզանդիայի հետ (862)։ Նրա խնդրանքով Բյուզանդիայից Մեծ Մորավական տերություն են ժամանել (836) Կիրիլը և Մեֆոդին, որոնք և հիմնել են գերմանական եպիսկոպոսությունից անկախ սլավոնական եկեղեցին, որով ամրապնդվել է Մեծ Մորավական տերության քաղաքական ինքնուրույնությունը։

Տարածք 
Պետության տարածքն առավել մեծ չափերի է հասել Սվյատոպոլկի օրոք (870-894)։ 9-րդ դարում ուժեղացել են ուդելային իշխանները։

895 թվականին Մեծ Մոավական տերությունից անջատվել է Չեխիան, 897 թվականին՝ Լուժիցը, 906 թվականին քոչվոր հունգարները գրավել են տերության տարածքի մեծ մասը՝ վերջ տալով նրա գոյությանը։

Մեծ Մորավական տերության իշխաններ 
Մոյմիր I (830-846)
Ռոստիսլավ (846-870)
Սվյատոպոլկ (870-894)
Մոյմիր II (894—906)

Տես նաև 
Չեխիայի պատմության փուլեր

Գրականություն 
 Róna-Tas, András (1999) Hungarians & Europe in the Early Middle Ages: An Introduction to Early Hungarian History translated by Nicholas Bodoczky, Central European University Press, Budapest, ISBN 963-9116-48-3 ;
 Kirschbaum, Stanislav J. (1996) A History of Slovakia: The Struggle for Survival St. Martin’s Press, New York, pp. 25–28, ISBN 0-312-16125-5 ;

Արտաքին հղումներ 
 Մեծ Մորավական տերություն
 Մեծ Մորավական տերություն —առաձրն սլավոնական պետություն Չեխիայում 
 Մեծ մորավյան կայսրության. Հոդված БСЭ

Սլովակիայի պատմություն
Պատմական սլավոնական երկրներ
Պատմական մարզեր